**KĖDAINIŲ rajono savivaldybės kontrolĖS IR AUDITO tarnybos**

**2019 metų veiklos ataskaita**

**ĮŽANGA**

Kėdainių rajono savivaldybės kontrolės ir audito tarnybos (toliau – Tarnybos) 2019 metų veiklos ataskaita parengta vykdant Lietuvos Respublikos vietos savivaldos įstatymą, Kėdainių rajono savivaldybės tarybos veiklos reglamentą[[1]](#footnote-1), Kėdainių rajono savivaldybės kontrolės ir audito tarnybos nuostatus[[2]](#footnote-2).

Tarnyba yra viešasis juridinis asmuo – savivaldybės biudžetinė įstaiga, išlaikoma iš Kėdainių rajono savivaldybės biudžeto. Tarnybos veiklos sritis – išorės auditas ir kontrolė Savivaldybėje. Auditas grindžiamas šiais principais: audito standartų pritaikymo, nuomonės nepriklausomumo, viešosios atskaitomybės, audituojamo subjekto vadovybės atsakomybės, vidaus kontrolės, duomenų prieinamumo, viešųjų ir privačių interesų konflikto vengimo. Auditu siekiama paveikti, kad būtų išvengta klaidų, būtų sustiprinta vidaus kontrolė, padidintas veiklos efektyvumas.

Tarnybai vadovauja ir už jos veiklą atsako savivaldybės kontrolierius. Jis atskaitingas Savivaldybės tarybai ir Savivaldybės tarybos veiklos reglamente nustatyta tvarka ir terminais teikia Savivaldybės tarybai Tarnybos metinę veiklos ataskaitą.

Tarnybos veiklą prižiūri, metinio veiklos plano įgyvendinimo kontrolę atlieka Savivaldybės tarybos Kontrolės komitetas pagal Savivaldybės tarybos patvirtintą Kontrolės komiteto veiklos programą.

Tarnybos atliekamo audito išorės peržiūrą Valstybės kontrolieriaus nustatyta tvarka atlieka Valstybės kontrolė.

Tarnybos veiklos ataskaita yra skirta Kėdainių rajono savivaldybės (toliau – Savivaldybė) tarybai, kuriai Tarnyba yra atskaitinga, savivaldybės viešojo sektoriaus subjektams ir Savivaldybės bendruomenei. Šia ataskaita siekiama supažindinti su Tarnybos 2019 metų veikla ir jos rezultatais. Tikime, kad šioje ataskaitoje pateikta informacija bus naudinga jos vartotojams.

**1. TARNYBOS VEIKLOS PLANAVIMAS IR ORGANIZAVIMAS**

**Tarnybos funkcijos**

Tarnyba yra viešasis juridinis asmuo, prižiūrintis, ar teisėtai, efektyviai, ekonomiškai ir rezultatyviai valdomas ir naudojamas Savivaldybės turtas bei patikėjimo teise valdomas valstybės turtas, kaip vykdomas Savivaldybės biudžetas ir naudojami kiti piniginiai ištekliai. Tarnyba, vykdydama jai pavestas funkcijas:

- atlieka išorės finansinį ir veiklos auditą savivaldybės administracijoje, savivaldybės administravimo subjektuose ir savivaldybės kontroliuojamose įmonėse;

- rengia ir reglamente nustatyta tvarka teikia savivaldybės tarybai išvadą dėl pateikto tvirtinti savivaldybės konsoliduotųjų ataskaitų rinkinio;

- rengia ir Savivaldybės tarybai teikia sprendimams priimti reikalingas išvadas dėl savivaldybės naudojimosi bankų kreditais, Savivaldybės paskolų ėmimo ir teikimo garantijų suteikimo ir laidavimo kreditoriams už savivaldybės kontroliuojamų įmonių imamas paskolas;

- rengia kitas išvadas, numatytas Vietos savivaldos įstatyme;

- Valstybės kontrolės prašymu teikia savivaldybės Tarnybos atliktų auditų ataskaitas ir darbo dokumentus audito išorinei peržiūrai atlikti;

- atlieka įstatymuose ir kituose teisės aktuose priskirtas funkcijas.

Tarnyba savo veikloje vadovaujasi Lietuvos Respublikos Konstitucija, Lietuvos Respublikos vietos savivaldos įstatymu, kitais įstatymais, Valstybės kontrolieriaus patvirtintais Valstybinio audito reikalavimais, kurie reglamentuoja auditų atlikimą pagal Tarptautinius audito standartus, bei Valstybės kontrolieriaus patvirtintais Finansinio ir teisėtumo audito bei Veiklos audito vadovais ir kitais norminiais teisės aktais.

Tarnybos vidaus darbą reglamentuoja Tarnybos vidaus tvarkos taisyklės, valstybės tarnautojų pareigybių aprašymai ir kiti vidaus darbo tvarkos aprašai. Tarnybos veikla organizuojama vadovaujantis Tarnybos veiklos planais.

**Profesinė etika. Veiklos viešinimas**

Savivaldybių kontrolierių profesinės etikos kodeksas nustato profesinės etikos principus, bendruosius ir specialiuosius elgesio ir veiklos reikalavimus, atliekant Tarnybos valstybės tarnautojams savo pareigas ir užtikrinant Vietos savivaldos įstatyme savivaldybės kontrolės ir audito tarnybos veiklai nustatytų principų – nepriklausomumo, teisėtumo, viešumo, objektyvumo ir profesionalumo, laikymąsi. Siekiant sumažinti ar pašalinti grėsmes auditoriaus nepriklausomumui, nustatytos įvairios prevencinės priemonės: Tarnybos valstybės tarnautojai neaudituoja įstaigų, kuriose gali kilti viešųjų ir privačių interesų konfliktai, deklaruoja viešuosius ir privačius interesus, prieš pradedant auditą pildo Nešališkumo deklaracijas.

Auditų ataskaitos ir išvados teikiamos audituotiems subjektams, Savivaldybės merui, Savivaldybės administracijos direktoriui, Savivaldybės tarybos Kontrolės komitetui, Vyriausybės atstovui. Savivaldybės interneto tinklalapyje [www.kedainiai.lt](http://www.kedainiai.lt). skelbiamos auditų ataskaitos ir išvados, savivaldybės kontrolieriaus veiklos užduotys, darbuotojų pareigybės aprašymai, metų veiklos planai ir ataskaitos, finansinių ir biudžeto vykdymo ataskaitų rinkiniai. Tarnybos atlikto savivaldybės konsoliduotųjų ataskaitų rinkinio bei savivaldybės biudžeto ir turto naudojimo audito duomenys teikiami Lietuvos Respublikos valstybės kontrolei, jos nustatyta forma ir terminais.

**Audito kokybės užtikrinimas. Darbuotojų mokymas**

Tarnybos audito kokybės politiką, audito procedūras, peržiūros ir audito kokybės kontrolės bendruosius reikalavimus nustato Tarnybos audito kokybės valdymo taisyklės, parengtos vadovaujantis Vietos savivaldos įstatymu, Tarptautiniais audito standartais, Valstybinio audito reikalavimais.

2019 metais Tarnyboje dirbo keturi darbuotojai – valstybės tarnautojai. Atliktas valstybės tarnautojų metinis veiklos vertinimas. Tarptautiniuose audito standartuose ir Valstybinio audito reikalavimuose, kuriais vadovaujasi Tarnyba, nustatyta auditą atliekančių darbuotojų pareiga – nuolat atnaujinti žinias ir tobulinti įgūdžius, reikalingus auditui atlikti. Nuolat keičiantis teisės aktams, augant reikalavimams Tarnybos vykdomų funkcijų kokybei, didėjant asmeninei atsakomybei už jų įgyvendinimą, labai svarbu išlaikyti ne tik aukštą tarnautojų kompetenciją, bet ir nuolat gerinti teorines žinias bei praktinius įgūdžius.

 2019 metais dalyvavome mokymuose viešojo sektoriaus apskaitos ir finansinės atskaitomybės standartų taikymo, darbo apmokėjimo aktualijos, duomenų apsaugos pokyčiai, dalyvavo susitikimuose su Valstybės kontrole, finansinio (teisėtumo) ir veiklos auditų metodikos ir kitais aktualiais funkcijoms vykdyti klausimais. Tarnybos specialistai dalyvavo seminaruose, kuriuos organizavo Lietuvos savivaldybių asociacijos mokymo ir konsultavimo centras ir Savivaldybių kontrolierių asociacija. Iš viso per metus Tarnybos darbuotojo profesinių gebėjimų tobulinimui vidutiniškai skirtos keturios dienos.

Tobulinant audito kokybę, buvo bendradarbiaujama su Valstybės kontrole bei Savivaldybių kontrolierių asociacija. Tarnyba, būdama Savivaldybių kontrolierių asociacijos nare, aktyviai dalyvavo rengiamuose seminaruose, pasitarimuose, diskusijose dėl teisės aktų projektų, palaikė ryšius su kitų savivaldybių Kontrolės ir audito tarnybomis.

Savivaldybių kontrolierių asociacija, kurios nare yra ir mūsų Tarnyba, jau keturiolika metų yra Europos regionų išorės audito institucijų organizacijos ( EURORAI) narė. Savivaldybės kontrolierė, kaip asociacijos valdybos pirmininkė, dalyvauja EURORAI darbe ir įgyja tarptautinės patirties audito srityje, kuria pasidalija su visais asociacijos nariais.

 **2019 metų veiklos planas**

Siekdamas tinkamai organizuoti Tarnybos darbą ir teisės aktais nustatytų funkcijų įgyvendinimą, savivaldybės kontrolierius kasmet rengia ir su Savivaldybės tarybos Kontrolės komitetu derina veiklos planą, kuriame pateikiami planuojami atlikti auditai, kontrolės funkcijos ir kita veikla, tarnautojams paskirstomos užduotys, numatomi įvykdymo terminai. Tarnybos veiklos planas rengiamas atsižvelgiant į Lietuvos Respublikos teisės aktuose Tarnybai nustatytą kompetenciją, vadovaujantis prioritetų parinkimo, išankstinio tyrimo, objektyvumo, nešališkumo, apolitiškumo ir audito sudėtingumo vertinimo principais.

Rengiant Tarnybos 2019 metų veiklos planą, atlikta Tarnybai teisės aktais nustatytų privalomų ir kitų funkcijų analizė. Nustatyti kiekybiniais (asignavimų, turto dydis) ir kokybiniais (ankstesnio audito data) aspektais reikšmingi audito subjektai, įvertinta Tarnyboje gauta informacija apie poreikį auditams bei Tarnybos žmogiškieji ištekliai. Įvertintos riziką mažinančios priemonės – kitų institucijų (lėšų davėjų, Valstybės kontrolės, Savivaldybės administracijos Centralizuotos vidaus audito tarnybos ir kt.) atliekami tikrinimai, auditai.

Savivaldybės tarybos Kontrolės komitetas 2018 m. spalio 11 d. posėdyje[[3]](#footnote-3) pritarė Tarnybos 2019 metų veiklos planui. Tarnybos 2019 metų veiklos planas buvo patvirtintas savivaldybės kontrolieriaus 2018 m. spalio 15 įsakymu Nr. K1-15 ir teisės aktų nustatytais terminais pateiktas Valstybės kontrolei ir paskelbtas Savivaldybės interneto tinklalapyje [www.kedainiai.lt](http://www.kedainiai.lt).

**Bendrosios veiklos funkcijos**

Tarnyba be audito ir kontrolės funkcijų vykdė ir jai, kaip biudžetinei įstaigai, teisės aktais nustatytas funkcijas. Savivaldybės kontrolierius išleido 38 įsakymus veiklos, personalo, atostogų ir komandiruočių klausimais. Parengti ir išsiųsti 72 raštai įvairiais Tarnybos veiklos klausimais, gauti 46 raštai, tvarkytas Tarnybos archyvas: suderinti ir patvirtinti 2018 metais užbaigtų bylų apskaitos dokumentai, suderintas ir patvirtintas tarnybos 2020 m. dokumentacijos planas, patvirtintas 2019 m. viešųjų pirkimų planas ir t.t. Tarnyboje tvarkoma buhalterinė apskaita, teisės aktų nustatyta tvarka rengiami ir teikiami biudžeto vykdymo ir finansinių ataskaitų rinkiniai, vykdomos Tarnybos valstybės tarnautojų kompetencijos tobulinimo bei personalo valdymo funkcijos.

Be tiesioginių pareigų, susijusių su auditais, savivaldybės kontrolierius dalyvavo Savivaldybės tarybos, komitetų posėdžiuose.

Atliekamų auditų poveikiui didinti ir teiktų rekomendacijų įgyvendinimo efektyvumui svarbią reikšmę turi Savivaldybės tarybos Kontrolės komiteto veikla: derintas Tarnybos metinis planas, kas ketvirtį išklausytos Savivaldybės kontrolieriaus parengtos ataskaitos dėl veiklos plano įvykdymo, svarstyta atskirų auditų (patikrinimų) medžiaga.

**2. SVARBIAUSI 2019 METŲ TARNYBOS DARBAI**

Tarnyba auditus atliko pagal savivaldybės kontrolieriaus patvirtintą 2019 m. veiklos planą bei jame nustatytais terminais (1 lentelė).

1 lentelė

***2019 M. VEIKLOS REZULTATAI***

|  |  |
| --- | --- |
| **Darbai** | **Rezultatai** |
| **Išvados Savivaldybės Tarybai** | Parengtos ir pateiktos Savivaldybės Tarybai dvi išvados |
|  |  |
| **Savivaldybės 2018 metų konsoliduotųjų ataskaitų rinkinio, savivaldybės biudžeto ir turto naudojimo auditas** | 2018 m. Savivaldybės konsoliduotųjų ataskaitų rinkinį sudaro:* biudžeto vykdymo ataskaitų rinkinys,
* konsoliduotųjų finansinių ataskaitų rinkinys.

Parengta audito strategija, paruoštos audito programos, nustatytos reikšmingos sritys, atliktas aukščiausio lygio vidaus kontrolės vertinimas. Pagrindines audito procedūras atlikome reikšmingose srityse. Vertinome žemesniojo lygio metinių finansinių ataskaitų rinkinių duomenis, jų atitiktį apskaitos registrų duomenims ir likučių 2018-12-31 teisingumą (Savivaldybės administracijos, įskaitant seniūnijas (11), 9 biudžetinių įstaigų, 10 kontroliuojamų subjektų ir Iždo). |
|  |  |
| **Savivaldybės 2019 metų biudžeto ir turto bei konsoliduotųjų ataskaitų rinkinio audito strategijos sudarymas** | 2019 m. rugsėjo 2 d. buvo pradėtas savivaldybės 2019 metų konsoliduotųjų ataskaitų rinkinio ir savivaldybės biudžeto lėšų ir turto naudojimo auditas, kuris numatytas baigti 2020 m. liepos 1 d. |
|  |  |
| **2019 metų veiklos auditai** | Pasirašius Valstybės kontrolės ir Tarnybos bendradarbiavimo susitarimą, pradėtas 2019-09-16 Savivaldybės nekilnojamo turto valdymo veiklos auditas. |
|  |  |
| **Viešųjų pirkimų prevenciniai patikrinimai** | Savivaldybės administracijoje:* Degalų viešojo pirkimo procedūros (2019-07-19);
* Lengvųjų automobilių veiklos nuomos pirkimas (2019-07-16)
 |
|  |  |
| **Neplaninių patikrinimų ir kontrolės procedūrų atlikimas** | -Atliktas patikrinimas dėl patalpų nuomos Kėdainių Sporto centre. *Rekomenduota skelbti naują patalpų nuomos konkursą.*-2019-07-25 raštas Nr. K5-54 „Dėl Kėdainių rajono savivaldybei priklausančio nekilnojamo turto nuomos“ atlikta analizė dėl rajono savivaldybės administracijos veiksmų išnuomojant Kėdainių rajono savivaldybei nuosavybės teise priklausančio administracinio pastato su kiemo statiniais, esančio adresu Kėdainių r. sav. Josvainių sen., Josvainių mstl., Ariogalos g. 11 pastato nuomos organizavimo. *Atlikti veiksmai prieštarauja LR konkurencijos įstatymo 4 str. nuostatai.* |
|  |  |
| **Gyventojų pareiškimų nagrinėjimas** | Gauti ir išnagrinėti 4 gyventojų skundai. Savivaldybės kontrolierius Tarnyboje priėmė rajono gyventojus įvairiais jiems rūpimais klausimais, teikė konsultacijas. |
|  |  |
| **Tarybos narių prašymų nagrinėjimas** | 2019-02-26 raštas Nr.K5-8 atliktas patikrinimas *“Dėl* *2018 m. Kelių priežiūros ir plėtros programos lėšų skyrimo ir panaudojimo objekte „Kelio Vincgalio k. DT – 54 kapitalinio remonto projektavimas ir darbai“* |
| **Lietuvos Respublikos Sveikatos ministerijai** | 2019-04-30 raštas Nr. K5-25 „Dėl viešojo pirkimo nutraukimo“. Surinkome medžiagą dėl VšĮ Kėdainių ligoninės vykdomo viešojo pirkimo „Metalinės konstrukcijos traumatologijai“ ir *rekomendavome vadovaujantis viešųjų pirkimų įstatymo 29 str. 3 d. viešąjį pirkimą nutraukti.*  |
|  |  |
| **Rekomendacijų rengimas ir jų vykdymo nuolatinė kontrolė:****Kontrolės ir audito tarnybos rekomendacijų įgyvendinimo ataskaita** | Audituotiems subjektams 2018-2019 m. pateikta 61 rekomendacija, iš jų 7 Savivaldybės administracijai. Įgyvendintų rekomendacijų skaičius 96 proc. Nagrinėta 2016–2018 metais teiktų rekomendacijų įgyvendinimo būklė. Pastoviai renkama informaciją iš audituojamų subjektų, stebima auditų rekomendacijų poveikis. 2019 m. kovo 12 d. ataskaita Nr. K7- 3 |

**Išvados savivaldybės tarybai**

Lietuvos Respublikos vietos savivaldos įstatymas įpareigoja Tarnybą prižiūrėti, ar teisėtai valdomi ir naudojami Savivaldybės viešieji finansai ir turtas, kaip vykdomas Savivaldybės biudžetas. Vykdydami įstatymų nuostatas, 2019 metais Savivaldybės tarybai pateikėme 2 išvadas:

» Dėl Kėdainių rajono savivaldybės galimybės imti 894 200 Eur ilgalaikę paskolą ankstesnėms paimtoms paskoloms grąžinti.

» Dėl Kėdainių rajono savivaldybės 2018 metų Konsoliduotųjų ataskaitų rinkinio, savivaldybės biudžeto ir turto naudojimo vertinimas.

**Savivaldybės 2018 metų konsoliduotųjų ataskaitų rinkinio, savivaldybės biudžeto ir turto naudojimo auditas**

Audito tikslas - įvertinti Savivaldybės 2018 metų konsoliduotųjų finansinių ir biudžeto vykdymo ataskaitų rinkinių duomenų tikrumą, teisingumą ir pareikšti nepriklausomą nuomonę; įvertinti Savivaldybės biudžeto lėšų ir turto valdymo, naudojimo ir disponavimo jais teisėtumą ir pareikšti nepriklausomą nuomonę.

**Audituotų savivaldybės 2018 metų konsoliduotųjų ataskaitų duomenys**

Audito procedūros atliktos Savivaldybės administracijoje, Savivaldybės ižde, rajono biudžetinėse įstaigose[[4]](#footnote-4) ir kitose įstaigose, kurių duomenys konsoliduoti į Savivaldybės ataskaitų rinkinius.

1. **Savivaldybės konsoliduotųjų ataskaitų rinkinių vertinimas**
	1. ***Savivaldybės konsoliduotųjų finansinių ataskaitų rinkinio teisingumas***

Parengtą 2018 m. Savivaldybės konsoliduotųjų finansinių ataskaitų rinkinį tikrinome ir analizavome šiais aspektais: ataskaitų loginius ryšius, pateiktas sumas, tarpusavio sandorių eliminavimą, konsolidavimo įrašus, privalomos informacijos atskleidimą aiškinamajame rašte.

Vertinome žemesniojo lygio metinių finansinių ataskaitų rinkinių duomenis, jų atitiktį apskaitos registrų duomenims ir likučių 2018-12-31 teisingumą (Savivaldybės administracijos, įskaitant seniūnijas, 9 įstaigų, 10 kontroliuojamų subjektų ir Iždo).

*2018 metų viešojo sektoriaus subjektų finansines ataskaitas, kurios buvo konsoliduotos į VSAKIS, nustatyta klaidų ir neatitikimų, turėjusių įtakos 2018 metų savivaldybės konsoliduotųjų finansinių ataskaitų rinkinio duomenų teisingumui:*

* Nustatyti atvejai, kai buhalterinė apskaita tvarkoma ir finansinių ataskaitų rinkiniai rengiami nesivadovaujant Buhalterinės apskaitos ir Viešojo sektoriaus atskaitomybės įstatymų bei VSAFAS nuostatomis ir reikalavimais - tai turėjo įtakos finansinių ataskaitų duomenų teisingumui
* Reikšmingiausios klaidos yra ilgalaikio turto apskaitos srityje:
	+ neužregistravo 244 vietinės reikšmės kelių;
* neperdavė kitiems subjektams užbaigtų statybos objektų[[5]](#footnote-5), apskaitomų nuo 2006 m., kurių vertė 1 mln. 23,5 tūkst. Eur;
* Nekilnojamosioms kultūros vertybėms[[6]](#footnote-6) priskyrė turtą, kurio vertė 87,8 tūkst. Eur., jis neįregistruotas Kultūros vertybių registre.
* Savivaldybės finansinėse ataskaitose pagal 2018-12-31 duomenis nekilnojamųjų kultūros vertybių vertė atvaizduota neteisingai ( netikslino turto vertės – 2 mln. 634,3 tūkst. Eur ).
	1. ***Savivaldybės biudžeto vykdymo ataskaitų rinkinio teisingumas***

Savivaldybės biudžeto vykdymo ataskaitų rinkinį sudaro 57 Savivaldybės biudžeto asignavimų valdytojų jai pateiktų žemesnio lygio biudžeto vykdymo ataskaitų rinkinių duomenys ir į Savivaldybės biudžetą gautų pajamų apskaitos duomenys – Savivaldybės iždo rengiamos ataskaitos.

Atlikus audito procedūras, negalime patvirtinti, kad Truskavos pagrindinės mokyklos, Josvainių gimnazijos, Kėdainių rajono savivaldybės visuomenės sveikatos biuro biudžeto vykdymo ataskaitų rinkinio teisingumo, dėl nustatytų klaidų ir neatitikimų teisės aktams, reglamentuojantiems buhalterinės apskaitos tvarkymą.

Vertindami subjektų **Savivaldybės lėšų ir turto valdymo, naudojimo, disponavo jais teisėtumą ir jų naudojimą įstatymų nustatytiems tikslams**, nustatėme:

*Pažeistas 2018 m. valstybės biudžeto ir savivaldybių biudžetų finansinių rodiklių patvirtinimo įstatymo[[7]](#footnote-7) reikalavimas, kad 2019 m. sausio 1 d. esantis įsiskolinimas turi būti ne didesnis už 2018 m. sausio 1 d. įsiskolinimą.*

Savivaldybės biudžeto skoliniai įsipareigojimai ir mokėtinos sumos[[8]](#footnote-8) 2018 m. gruodžio 31 d. sudarė 5 mln. 682,9 tūkst. Eur, lyginant su 2017 m. pabaiga*, padidėjo 982,1 tūkst. Eur*, arba 20,9 proc.

**Atlikus auditą ir įvertinus Kėdainių rajono savivaldybės 2018 metų konsoliduotųjų ataskaitų rinkinius teiktos išvadoje nuomones:**

* *sąlyginė nuomonė* dėl savivaldybės konsoliduotųjų finansinių ataskaitų rinkinio;

pagrindas pareikšti sąlyginę nuomonę dėl Savivaldybės konsoliduotųjų finansinių ataskaitų straipsniuose neištaisytų duomenų iškraipymų ir sumų, kurių teisingumo negalėjome patvirtinti.

* *besąlyginė nuomonė* dėl savivaldybės biudžeto vykdymo ataskaitų rinkinio.

Audituotų subjektų vadovai apie nustatytus pastebėjimus, neatitikimus informuoti raštu. Subjektams 2019 m. pateiktos 26 rekomendacijos (žr. 1 priedą). Audito išvada ir audito ataskaita skelbiama Savivaldybės interneto tinklalapyje [www.kedainiai.lt](http://www.kedainiai.lt).

 **2019 metų veiklos auditai**

*Nekilnojamo turto valdymo veiklos auditas*

Audito tikslas - įvertinti ar Kėdainių rajono savivaldybės nekilnojamasis turtas valdomas efektyviai.

Audito metu sieksime išsiaiškinti:

» Ar savivaldybėje nekilnojamojo turto (pastatų, patalpų ir jų dalių) valdymas planuojamas siekiant tenkinti visuomenės interesus?

» Ar savivaldybės nekilnojamasis turtas valdomas, naudojamas ir juo disponuojama laikantis turto valdymo principų?

» Ar pastatams yra suformuoti žemės sklypai?

» Kaip valdomas savivaldybės būsto fondas?

Nekilnojamo turto valdymo veiklos audito ataskaitos projekto pateikimas audituojamiesiems subjektams numatomas iki 2020 m. balandžio 1 d.

**3. TARNYBOS VEIKLOS VEIKSMINGUMAS, PRIORITETINĖS KRYPTYS**

Tarnybos veiklos veiksmingumas matuojamas atlikto darbo apimtimi ir rezultatų teigiamu poveikiu. Tarnyba įvykdė visas 2019 metų veiklos plane numatytas audito ir kontrolės užduotis, parengė ir pateikė visas Savivaldybės tarybos sprendimams priimti reikalingas išvadas dėl Savivaldybės metinių ataskaitų, dėl skolinimosi galimybių.

 Tarnybos veiklos veiksmingumą atspindi atlikus auditą ir kitas užduotis pasiekti tikslai, audituotų asignavimų valdytojų ir viešųjų juridinių asmenų finansinių ataskaitų didesnis informatyvumas, vidaus kontrolės ir finansų valdymo reikšmės supratimas, tikslingas lėšų ir turto panaudojimas.

 Reikšmingiausiai audito veiksmingumas pasireiškia tuo, kad apie audito metu nustatytus teisės aktų pažeidimus, klaidas, netikslumus ir kitus trūkumus informuotas audituojamas subjektas juos ištaiso ir finansinėse ataskaitose išvengiama esminių iškraipymų.

 2019 metais auditų metu informuotos žodžiu ir/ar raštu, įstaigos geranoriškai reagavo į pateiktus pastebėjimus, taisė nustatytas klaidas ir neatitikimus dar tebevykstant auditams, įgyvendino pateiktas rekomendacijas. Iš viso audituotiems subjektams 2018-2019 m. pateikta 61 rekomendacija (žr. 1 priedas). Rekomendacijų įgyvendinimo procentas 96 proc.

Suvokdami, kad tinkamas teiktų rekomendacijų įgyvendinimas didina pridėtinę audito vertę, stiprina išorės audito reikšmę. Prioritetiniu Tarnybos uždaviniu laikome audito rekomendacijų įgyvendinimo sistemos nuolatinis gerinimas. Tarnyba sieks, kad audituoti subjektai sparčiau įgyvendintų Tarnybos rekomendacijas, efektyviau šalintų neatitikimus.

 Atsižvelgiant į Tarnybos veiklos planavimo principus, sudarant ateinančių metų veiklos planus, bus laikomasi šių prioritetinių krypčių:

* pirmiausia bus planuojami ir vykdomi auditai, teisės aktais numatytoms išvadoms Savivaldybės tarybai pateikti:
* išvadai dėl pateikto tvirtinti Savivaldybės konsoliduotųjų ataskaitų rinkinio, Savivaldybės biudžeto ir turto naudojimo;
* išvadoms pagal Savivaldybės tarybos poreikį (dėl skolinimosi ir kt.);

 Planuojama daugiau dėmesio skirti veiklos auditams Savivaldybės administracijoje bei biudžetinėse įstaigose. Tarnyba sieks, kad audituojami subjektai daugiau dėmesio skirtų veiklos ekonomiškumui, efektyvumui ir rezultatyvumui; bus teikiamos rekomendacijos, kaip patobulinti veiklą, kad tai leistų sutaupyti lėšų arba sumažinti išlaidas, gerinti paslaugų kokybę, stiprinti valdymo, administracinius ir organizacinius procesus.

 Dėkojame visų audituotų subjektų vadovams ir darbuotojams už bendradarbiavimą ir geranorišką supratimą mums atliekant nustatytas funkcijas. Tikimės tolesnio konstruktyvaus dalykinio bendravimo ir bendradarbiavimo. Tikime, kad bendromis mūsų visų pastangomis pasieksime, kad Savivaldybės turtas būtų valdomas skaidriau, taupiau, efektyviau ir racionaliau.

Savivaldybės kontrolierė Zita Valiauskienė

1. Kėdainių rajono savivaldybės tarybos 2011-05-13 sprendimas Nr. TS-145 (su vėlesniais pakeitimais). [↑](#footnote-ref-1)
2. Kėdainių rajono savivaldybės tarybos 2019-09-27 sprendimas Nr. TS-168. [↑](#footnote-ref-2)
3. Savivaldybės Tarybos Kontrolės komiteto 2018-10-11 protokolas Nr. K6-4 [↑](#footnote-ref-3)
4. Visuomenės sveikatos biuras, Kėdainių kalbų mokykla, Truskavos pagrindinė mokykla, Josvainių gimnazija, Truskavos seniūnija, Josvainių seniūnija, Pernaravos seniūnija, Pelėdnagių seniūnija. [↑](#footnote-ref-4)
5. Savivaldybės administracija [↑](#footnote-ref-5)
6. Kėdainių miesto seniūnija [↑](#footnote-ref-6)
7. 2018 m. valstybės biudžeto ir savivaldybių biudžetų finansinių rodiklių įstatymas, 2017-12-12 Nr. XIII-868; [↑](#footnote-ref-7)
8. Šaltinis Savivaldybės ataskaitos 2018 m. gruodžio 31 d. Mokėtinų ir gautinų sumų (forma Nr. 4); Skolinių įsipareigojimų 2018 m. gruodžio 31 d. ataskaita (forma Nr. 3-sav.) [↑](#footnote-ref-8)